JY LEES NOU Oud-Binnelanders-ster 'uit die veld geslaan' oor verlowing
"Ek is heeltemal uit die veld geslaan. Ek het dit glad nie verwag nie," sê Pascal Pienaar, wat mense se harte landwyd verower het toe sy nog die verpleegster Karli in die hospitaaldramareeks 'Binnelanders' was.
Sy en Ryno Olivier (29) het mekaar einde 2019 ontmoet toe Ryno vir haar 'n boodskap op Instagram gestuur het en die twee toe in Kaapstad op 'n afspraak gegaan het.
"Ek is regtig super-opgewonde om verloof te wees. Dit voel nog 'n bietjie surrealisties."
Pascal sê sy sien uit na die verloofde lewe. Foto: Verskaf
Sy en Ryno was op Saterdag 5 Desember op Knysna toe hy haar gevra het.
"Ons het by die hotel oesters geëet en wyn gedrink. In 'n stadium het ek hom leer dans. Ek het op een punt my rug op hom gedraai, en toe ek weer sien, toe staan hy op sy een knie met die boksie in sy hand.
"Hy het trane in sy oë gehad en gesê dat hy dit vir ewig wil doen, en hy wil graag hê ek moet sy vrou wees. Ek het dadelik ja gesê."
Sy sê hulle twee het toe in die see gaan swem om dit te vier.
Die ring wat Ryno vir haar gegee het, is 'n knewel van 'n saffier-edelgesteente van 3.34 karaat met 12 diamante rondom en 'n geelgoud band. Die ring is deur Stéfan Doveton-Moore van Prince and Prince-diamante ontwerp.